আবদুল গাফফার চৌধুরী আওয়ামী লীগ ঘরানার বুদ্ধিজীবী এটাতো স্বীকৃত সত্য ও প্রমাণিত। তিনি বর্তমান সরকারের বিরুদ্ধে যদি কোন কথা বলেন, তা অত্যন্ত গুরুত্বপূর্ণ রেফারেন্স হয়ে যায়। যা বিরোধীদের জন্য সোনায় সোহাগা। (তিনি ইতোপুর্বেও লন্ডনে সাবেক প্রেস মিনিস্টার নাদিম কাদিরের বইয়ের প্রকাশনা অনুষ্ঠানে আওয়ামী লীগও স্বাধীনতার ইতিহাস বিকৃত করেছে বলে বক্তব্য দিয়েছিলেন। বিচারপতি সিনহা যখন বর্তমান সরকারের বিরুদ্ধে জুডিশিয়াল ক্র্যু করতে চেয়েছিলো তখনও তিনি সিনহার পক্ষে অবস্থান নিয়েছিলেন। আমি দুটোরই প্রতিবাদ করেছি এবং উনার নিকট ব্যাখ্যা ও প্রমাণ চেয়েছি। কিন্তু তিনি প্রমাণ ছাড়াই অনেককিছু বলেন। কেননা, তাঁর অবস্থান থেকে খুব সহজেই অনেককিছু বলা যায়, মানুষ তা বিশ্বাস ও রেফারেন্স হিসেবে ব্যবহার করে যাচাই-বাছাই ছাড়াই)। তার এ ধরনের বক্তব্যের সাথে বিএনপি ও সুশীলদের বক্তব্যের কোন ভিন্নতা খুঁজে পাইনা। আওয়ামী লীগের সব এমপি যে সৎ তা বলার অবকাশ নেই। তাদের অনেকেই যে কর্মী কিংবা জনবান্ধব নন তাও সত্য। কিন্তু আশিভাগই যদি অসৎ হয় তাহলে সরকারের উন্নয়ন হচ্ছে কি করে? শেখ হাসিনাই বা এতো অসৎ এমপি পরিবেষ্ঠিত হয়ে সরকার পরিচালনা করে বিশ্বের মধ্যে তৃতীয় সৎ সরকার প্রধান হিসেবে চিহ্নিত হলেন কি করে? জনাব গাফফার চৌধুরী তার বক্তব্যে আওয়ামী লীগ, যুবলীগ, ছাত্রলীগে সংস্কারের কথা বলেছেন। যুবলীগ-ছাত্রলীগের বিতর্কিত কর্মকান্ডেরও সমালোচনা করেছেন। আবার দলে নতুন রক্ত সঞ্চালন অর্থাৎ আগামী নির্বাচনে অপেক্ষাকৃত তরুণদের মনোনয়ন দেবার দাবি করেছেন। উনার এ কথাগুলোর সাথে দ্বিমত করার সুযোগ নেই। আর আওয়ামী লীগ ঘরানার সব সংগঠনেই যে সংস্কার দরকার তা দলীয় সভানেত্রী আরো বেশি অনুভব করেন। যুবলীগ-ছাত্রলীগের কর্মকান্ড যে বিতর্কিত ও দলের ভাবমুর্তি নষ্টের মূল কারণ তাও তিনি অবগত আছেন। তাঁর বিভিন্ন বক্তৃতায় তিনি তা বারবার বলার চেষ্টাও করছেন। ছাত্রলীগের নেতৃত্বে অপেক্ষাকৃত কম বিতর্কিত, পরীক্ষিত ও দীর্ঘদিন আওয়ামী রাজনীতির সাথে সম্পৃক্ততা আছে সে পরিবারের সন্তানদের নেতৃত্বে নিতে আসতে চান বলেই ছাত্রলীগের নতুন কমিটি করতে সময় নিচ্ছেন যাতে করে নেতৃত্ব নির্বাচনে কোন ধরনের ভুল না হয়। তিনি ছাত্রলীগ দিয়ে শুরু করেছেন। পর্যায়ক্রমে প্রতিটি সংগঠনেই তা করবেন সে ভরসা আমরা বঙ্গবন্ধুর কন্যার প্রতি রাখতেই পারি। সেজন্য সাংবাদিক সম্মেলন করে শুধুমাত্র একজন ব্যক্তির মনোনয়ন নিশ্চিত করার লক্ষ্যে গণহারে আওয়ামী লীগের এমপিদের অসৎ বলে চিহ্নিত করা শোভনীয় নয় বলেই মনেকরি। তাঁর এ বক্তব্য অন্যসব রাজনৈতিক উদ্দেশ্যপ্রণোদিত বক্তব্যের মতো বলেই ধরে নেয়া যায়। কেননা, এটা নিশ্চিত করেই বলা যায়, তিনি বিশজন এমপিরও অসততার অকাট্য প্রমাণাদি হাজির করতে পারবেন না, পত্রিকায় প্রকাশিত খবর ব্যতিত।